Det er på kanten til paranoia, siger en sikkerhedsspecialist om virksomheders mistro til myndigheder og leverandører.

Som registreret bruger kan du overvåge emner og journalister og modtage nyhederne i din indbakke og følge din nyhedsstrøm på Finans.

Mistro og paranoia breder sig blandt danske virksomheder over for udenlandske efterretningstjenester. Virksomhederne tøver med at dele følsomme informationer med myndigheder og leverandører, fordi de kan misbruges til industrispionage, fortæller flere sikkerhedsspecialister.

Som tidligere omtalt afholder erhvervslivet sig i vidt omfang fra at orientere myndighederne, når de har været udsat for hackerangreb.

Ifølge it-firmaet KMD er en del af forklaringen, at virksomhederne er skeptiske over for Center for Cybersikkerhed, der er en særlig it-tjeneste under Forsvarets Efterretningstjeneste. Efterretningstjenester udveksler jævnligt informationer på tværs af landegrænserne, og derfor bliver virksomhederne mistroiske:

»Det kan jeg se hos vores egne kunder. Det er opstået efter Snowden-affæren,« siger koncernsikkerhedschef Rasmus Theede, der også er næstformand i Rådet for Digital Sikkerhed.

I sikkerhedsfirmaet Secunia kræver nogle af kunderne ifølge researchdirektør Kasper Lindgaard specifikt, at data lagres på danske servere frem for engelske eller amerikanske, for at beskytte sig imod, at udenlandske myndigheder får adgang.

Fravalgte Telia

Og selv svenskerne er der tilsyneladende skepsis over for.

Ulf Munkedal fra it-sikkerhedsfirmaet FortConsult fortæller i hvert fald, at en af firmaets kunder – en stor offentlig virksomhed – fravalgte et tilbud fra Telia under et udbud af tele- og datatrafik, fordi den mente, at Telia var for tæt på den svenske stat.

»Telia blev fravalgt af sikkerhedsmæssige årsager. Man kan sige, at det er på grænsen til paranoia, men det er tankevækkende, at fornuftige og rationelle mennesker har den slags overvejelser, og at det faktisk påvirker deres valg,« siger Ulf Munkedal, der af fortrolighedshensyn ikke vil sætte navn på kunden.

Chef for Center for Cybersikkerhed Thomas Lund-Sørensen henviser til, at tjenesten er underlagt en klar regulering af, hvilke data den må dele.

Telia kalder tilliden fra kunderne »altafgørende«.

»Der er ingen grund til at frygte, at vi har særskilt interesse i at dele oplysninger,« hedder det i en skriftlig udtalelse fra firmaet.